ઘાટકોપર (વેસ્ટ)ના રેલવે-સ્ટેશનની બહાર મંગળવારે રાતે રિક્ષાવાળાઓ અને પબ્લિક વચ્ચે થયેલા વિવાદ અને ત્યાર પછી પબ્લિક દ્વારા રિક્ષાઓની થયેલી તોડફોડ બાદ ગઈ કાલે પોલીસ-વિભાગ અને ટ્રાફિક-વિભાગ સફાળા જાગ્યા હતા. ગઈ કાલે સવારે આ બન્ને વિભાગોની ટીમો ઘાટકોપર સ્ટેશન પર રિક્ષાવાળાઓ પર ત્રાટકી હતી. અનેક રિક્ષાવાળાઓનાં ડૉક્યુમેન્ટ્સ અને લાઇસન્સ ચેક કરીને તેમની વિરુદ્ધ દંડાત્મક કાર્યવાહી કરવામાં આવી હતી. એટલું જ નહીં, ઘાટકોપર પોલીસે ગઈ કાલે એક પૅસેન્જર પર હુમલો કરનારા બે રિક્ષા-ડ્રાઇવરો શબ્બીર શેખ અને સૈયદ મુદસ્સરની ધરપકડ કરી હતી.